text: 32.000 kanonslag beslaglagt
  20 november 2016 kl. 13.34
  Sydøstjyllands Politi fik et tip om ulovlige kanonslag på en adresse i Christiansfeld. Politiet ransagede adressen og fandt 32.000 ulovlige kanonslag.
  Sydøstjyllands Politi har natten til søndag beslaglagt intet mindre end 32.000 kanonslag, som en 41-årig mand opbevarede i sin garage i Christiansfeld.
  - Kanonslagene er af typen tre-grams, så de er relativt små, men ikke desto mindre er de ulovlige, siger Flemming Fyrstenberg, vagtchef ved Sydøstjyllands Politi til TV SYD.
  Politiet reagerede på et tip fra en borger, der mente, at der blev opbevaret ulovligt fyrværkeri på adressen.
  - Manden er sigtet og han vil formodentligt få en bøde for overtrædelse af fyrværkeriloven, siger Flemming Fyrstenberg.
  De 32.000 kanonslag er nu i politiets varetægt og vil senere blive destrueret.
  
  